Telkom moet vrywillige pakkette aanbied – vakbonde | Netwerk24
Telkom moet vrywillige pakkette aanbied – vakbonde
Deur Hanlie Stadler 11 Februarie 2020 18:29
Vakbonde het Telkom Dinsdag aangemoedig om vrywillige skeidingspakkette aan werknemers te bied in ’n poging om sy arbeidsmag op ’n minder traumatiese manier te snoei.
Telkom is besig met 'n grootskaalse herstruktureringsproses. Foto: Getty Images
Die Information Communication Technology Union (Ictu), Numsa en Solidariteit, drie van die vakbonde wat Telkom-werknemers verteenwoordig, is ten gunste van vrywillige pakkette in ’n poging om te keer dat Telkom byna 3 000 mense gedwonge aflê.
Hulle stel voor die pakkette word reeds Donderdag aangebied.
Die vakbonde het Dinsdag die derde konsultasie met behulp van die Kommissie vir Versoening, Bemiddeling en Arbitrasie gehad sedert Telkom sy herstrukturering op 22 Januarie aangekondig het. Die art. 189-proses moet reeds teen 22 Maart voltooi wees en tot dusver word net gepraat oor die rasionaal wat Telkom vir die afleggings aanvoer.
Die vakbonde verwerp Telkom se rasionaal, onder meer dat mededinging vir telekommunikasiedienste toeneem en reguleerders ’n uitdagende bedryfsomgewing skep.
Volgens Thabang Mothelo, Ictu se woordvoerder, is die grootste rede vir Telkom se daling in inkomste dat verbruikers nie meer persoonlik met personeel kan praat nie weens die sluiting van takke, en dat die telekom nie herbelê het in die tegnologie waar geleenthede vir grootmaataankope is nie (insluitend optiese vesel).
Telkom weerhou glo steeds inligting wat die vakbonde aangevra het omdat dit glo vertroulik is.
Hoewel vastelyn-dienste al hoe minder gebruik word, sê Ictu dit bly winsgewend en Telkom reageer nie op die vraag hoekom hy ophou om kliënte op die koperkabelnetwerk te bedien nie.
Meer oor: Solidariteit | Ictu | Numsa | Telkom | Tegnologie | Internet | Date | Selfoonmaatskappye | Telekommunikasie
Telkom-afleggings: Min tyd, baie werk, sê Solidariteit